CELEX: 32004D0803(01)
Language: da
Date: 2004-11-25 00:00:00
Title: Rådets afgørelse 2004/803/FUSP af 25. november 2004 om iværksættelse af Den Europæiske Unions militæroperation i Bosnien-Hercegovina

27.11.2004   
            
            
               DA
            
            
               Den Europæiske Unions Tidende
            
            
               L 353/21
            
         
      RÅDETS AFGØRELSE 2004/803/FUSP
   af 25. november 2004
   om iværksættelse af Den Europæiske Unions militæroperation i Bosnien-Hercegovina
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 17,
   under henvisning til fælles aktion 2004/570/FUSP af 12. juli 2004 om Den Europæiske Unions militæroperation i Bosnien-Hercegovina (1), særlig artikel 5, og
   ud fra følgende betragtninger:
   
               (1)
            
            
               FN's Sikkerhedsråd vedtog den 9. juli 2004 med enstemmighed resolution 1551 (2004), hvor det med tilfredshed noteres, at Den Europæiske Union agter at iværksætte en EU-mission i Bosnien-Hercegovina, herunder en militær komponent, fra december 2004 på de betingelser, der er fastsat i skrivelsen af 29. juni 2004 fra Irlands udenrigsminister, formand for Rådet for Den Europæiske Union, til formanden for Sikkerhedsrådet. De Forenede Nationers Sikkerhedsråd har desuden fastslået, at de nuværende aftaler om styrkernes status i tillæg B til bilag 1A til fredsaftalen skal finde foreløbig anvendelse i forbindelse med den foreslåede EU-mission og dens styrker straks fra tidspunktet for deres opbygning i Bosnien-Hercegovina, i foregriben af aftaleparternes samtykke med hensyn hertil.
            
         
               (2)
            
            
               De Forenede Nationers Sikkerhedsråd vedtog den 22. november 2004 med enstemmighed resolution 1575 (2004), som bl.a. bemyndiger medlemsstaterne til gennem eller i samarbejde med EU at etablere en multinational stabiliseringsstyrke (EUFOR) under samlet kommando og kontrol for en foreløbig periode på 12 måneder som retlig efterfølger til SFOR. Denne stabiliseringsstyrke vil udføre sine missioner i relation til gennemførelsen af bilag 1-A og bilag 2 til fredsaftalen i samarbejde med NATO's hovedkvarter og i overensstemmelse med det arrangement, NATO og EU har indgået, og som er meddelt Sikkerhedsrådet, hvor det anerkendes, at EUFOR skal spille den overordnede fredsstabiliseringsrolle for så vidt angår de militære aspekter under fredsaftalen. Sikkerhedsrådet anerkender også, at fredsaftalen og bestemmelserne i dets tidligere relevante resolutioner finder anvendelse på og med hensyn til såvel EUFOR som NATO, således som de har fundet anvendelse på og med hensyn til SFOR; når der derfor i fredsaftalen, navnlig i bilag 1-A og dets tillæg, og i relevante resolutioner henvises til IFOR og/eller SFOR, NATP og NAC, skal det herefter i givet fald forstås som henvisninger til henholdsvis NATO, EUFOR, Den Europæiske Union og Den Udenrigs- og Sikkerhedspolitiske Komité samt Rådet for Den Europæiske Union.
            
         
               (3)
            
            
               I overensstemmelse med artikel 6 i protokollen om Danmarks stilling, der er knyttet som bilag til traktaten om Den Europæiske Union og til traktaten om oprettelse af Det Europæiske Fællesskab, deltager Danmark ikke i udarbejdelsen og gennemførelsen af Den Europæiske Unions afgørelser og aktioner, som har indvirkning på forsvarsområdet. Danmark deltager ikke i finansieringen af operationen.
            
         
               (4)
            
            
               Det Europæiske Råd vedtog på mødet i København den 12. og 13. december 2002 en erklæring, hvorefter »Berlin plus«-ordningerne og gennemførelsen heraf kun gælder for de EU-medlemsstater, der også er enten NATO-medlemmer eller parter i »partnerskab for fred«, og som derfor har indgået bilaterale sikkerhedsaftaler med NATO —
            
         TRUFFET FØLGENDE AFGØRELSE:
   Artikel 1
   Den Europæiske Unions militæroperation i Bosnien-Hercegovina ALTHEA iværksættes den 2. december 2004.
   Artikel 2
   EU's øverstbefalende for operationen har hermed beføjelse til med øjeblikkelig virkning at udstede aktiveringsordren (ACTORD) med henblik på at gennemføre deployeringen af styrkerne forud for overførslen af myndighed efter deres ankomst til operationsområdet og indlede gennemførelsen af missionen den 2. december 2004.
   Artikel 3
   Med forbehold af artikel 17 i fælles aktion 2004/570/FUSP har denne afgørelse virkning indtil Rådet beslutter at afslutte EU's militæroperation i Bosnien-Hercegovina.
   Artikel 4
   Denne afgørelse træder i kraft på dagen for vedtagelsen.
   Artikel 5
   Denne afgørelse offentliggøres i Den Europæiske Unions Tidende.
   
      Udfærdiget i Bruxelles, den 25. november 2004.
      
         
            På Rådets vegne
         
         L. J. BRINKHORST
         
         
            Formand
         
      
   
   
      (1)  EUT L 252 af 28.7.2004, s. 10.